Erik Fossåskaret 2013. Forføre og formane på bedehus og revyscene. I Anne Løvland, Pål Repstad og Elise Seip Tønnessen (red.): *Sanselig religion.* Oslo: Verbum, 58-59

**Forføre og formane på bedehus og revyscene**

**Frå Bethania til Stavangeren**

Ein haustkveld i 1885 var interessa for å vere med på møte i Stavangers avholdslag så stor at folk laut gå frå Losjehuset til Lars Oftedals Bethania. Det laut til fem protokollførarar. Denne eine kvelden skreiv dei inn 176 nye medlemer i Totalavholdsselskapet. Vaisenhusgata 37 var eit kjernerom for fleire av dei motkulturelle rørslene. Brota mellom bot og bardisk er lett synlege. Veggbileta minner dagens barkø om bedehus- og basartida. Like fullt er det eitkvart med spora i Bethania som slår trådar mellom ulike tiders trusmåtar og tradisjonar. Med berre lett makeover kunne bedehuset frå 1875 stå fram som revy-, konsert- og litteraturscenen for dagens siddisar.

Rammer for tru og vedkjenning er endra. Spenninga mellom sider og saft har bleikna. Overgangen frå Bethania til Stavangeren formidlar frå hektisk vekking til høglydt velstand.

«Det er mye å rydde opp i for tiden. Alt fra godtfolks dagligliv til de store samfunnsspørsmål skriker etter noen som kan skjære gjennom.» Formuleringa kunne vore ingressen på referat frå 1870-åras Bethania-møte der Lars Oftedal svinga sverd over samtida. Bortsett frå at eg har skifta ut «godtfolks kjøkken» med «godtfolks dagligliv», har vi ord for ord henta tekst frå revygruppa Løgnaslagets eigen omtale av førestillinga på Stavangeren våren 2013. Med meir kraft enn dagens standup-komikarar rår over, utfordra vekkingsforkynnaren Oftedal form og førestillingar.

Både som religionshovudstad og som oljehovudstad har Stavanger vore ein verdsvend by. Som bedehuspredikanten gav underhaldning og lokalt fellesskap for sildeinnflyttaren på 1800-talet, byr revyartisten på møteplass og selskap for oljeinnflyttaren frå sist på 1900-talet. Ubrote gjennom 140 år har Vaisenhusgata 37 gitt rom for å feire, forføre, formidle og formane.

*Erik Fossåskaret*

Tydelig Monty Python-inspirert, ungdommelig og frisk og crazy (Melding i NRK av Løgnaslaget sin revy).

Han braaka og staaka; noko amerikanskt djervt i Maaten hans. Smart Fyr; modig Maur (Arne Garborg om Lars Oftedal i *Knudaheibrev*).